Priekšlikums PADOMES REGULA, ar ko groza Regulu (EK) Nr. 2866/98 attiecībā uz euro maiņas kursu Lietuvai /* COM/2014/0447 final - 2014/0208 (NLE) */





PASKAIDROJUMA RAKSTS 1. Priekšlikuma konteksts Komisija 2014. gada 4. jūnijā pieņēma priekšlikumu Padomes lēmumam saskaņā ar Līguma par Eiropas Savienības darbību (turpmāk Līgums) 140. panta 2. punktu, norādot, ka Lietuva ir izpildījusi euro ieviešanai nepieciešamos nosacījumus un ka no 2015. gada 1. janvāra jāatceļ Lietuvas izņēmuma statuss. Labvēlīga lēmuma gadījumā Padomei būs jāpieņem maiņas kurss starp euro un Lietuvas litu – šis maiņas kurss stāsies spēkā 2015. gada 1. janvārī. Padomes Regula (EK) Nr. 2866/98 par maiņas kursu starp euro un to dalībvalstu valūtām, kuras pieņem euro[1], nosaka nemaināmus maiņas kursus 18 pašreizējām euro zonas dalībvalstīm (Beļģija, Vācija, Igaunija, Grieķija, Spānija, Francija, Īrija, Itālija, Kipra, Latvija, Luksemburga, Malta, Nīderlande, Austrija, Portugāle, Slovēnija, Slovākija un Somija). Lai paplašinātu minētās regulas darbības jomu, piemērojot to arī Lietuvas litam, regulā jāiekļauj norāde uz minēto valūtu. Tas ir šā priekšlikuma mērķis. 2. Apspriešanās ar ieinteresētajām personām un ietekmes novērtējuma rezultāti Oficiālā procedūra, kas veicama pēc Komisijas priekšlikuma iesniegšanas Padomes regulai, ietver apspriešanos ar ECB. Ekonomikas un finanšu komitejā, ECOFIN un Eurogrupā dažādu pozīciju ietvaros notiek regulāras apspriedes ar dalībvalstīm par tajās risināmajiem ekonomikas politikas uzdevumiem. Minētās apspriedes aptver neoficiālas apspriedes par jautājumiem, kas tieši saistīti ar priekšdarbiem attiecībā uz iespējamo pievienošanos eurozonai (tostarp, valūtas kursa politiku). Dialogs ar akadēmiskās vides pārstāvjiem un citām ieinteresētajām grupām norisinās konferenču/semināru veidā un pēc ad hoc principa. Ekonomikas procesus eurozonā un dalībvalstīs novērtē atbilstīgi vairākām ekonomikas politikas koordinācijas un uzraudzības procedūrām (jo īpaši saskaņā ar Līguma 121. pantu), kā arī Komisijai pastāvīgi uzraugot un analizējot procesus katrā valstī atsevišķi un eurozonā kopumā (tostarp, izmantojot prognozes, regulāras publikāciju sērijas, devumu Ekonomikas un finanšu komitejā, ECOFIN un Eurogrupā). Ievērojot proporcionalitātes principu un iepriekšējo praksi, tiek uzskatīts, ka oficiāls ietekmes novērtējums nav nepieciešams. 3. Priekšlikuma juridiskie aspekti 3.1. Juridiskais pamats Šā priekšlikuma juridiskais pamats ir Līguma 140. panta 3. punkts, saskaņā ar kuru Padome pieņem maiņas kursu, atbilstoši kuram euro aizstāj tās dalībvalsts valūtu, kuras izņēmuma statuss ir atcelts saskaņā ar Līguma 140. panta 2. punktu. Padome, atbilstīgi Komisijas priekšlikumam un apspriedusies ar ECB, rīkojas saskaņā ar lēmumu, ko vienprātīgi pieņem dalībvalstis, kuru valūta ir euro, un attiecīgā dalībvalsts. 3.2. Subsidiaritāte un proporcionalitāte Priekšlikums ir Savienības ekskluzīvā kompetencē. Tāpēc subsidiaritātes principu nepiemēro. Šī iniciatīva ir samērīga ar tās izvirzīto mērķi, tāpēc tā atbilst proporcionalitātes principam. 3.3. Juridiskā instrumenta izvēle Regula ir vienīgais piemērotais juridiskais instruments, ar ko izdarīt grozījumus Padomes Regulā (EK) Nr. 2866/98 par maiņas kursu starp euro un to dalībvalstu valūtām, kuras pieņem euro. 4. Ietekme uz budžetu Priekšlikums neietekmē Savienības budžetu. 5. Komentāri par atsevišķiem pantiem 5.1. 1. pants Ierosinātais kurss ir šobrīd spēkā esošais centralizētais Lietuvas lita maiņas kurss valūtas kursa mehānismā (VKM II). Tāpat kā citām valūtām un atbilstīgi Padomes Regulai (EK) Nr. 1103/97 par dažiem noteikumiem attiecībā uz euro ieviešanu[2] kurss ir noteikts ar sešiem nozīmīgiem cipariem. 5.2. 2. pants Ar šo pantu nosaka regulas spēkā stāšanos 2015. gada 1. janvārī, nodrošinot to, ka tā būs piemērojama atbilstoši citu ar euro pieņemšanu Lietuvā saistīto Padomes tiesību aktu īstenošanas grafikam, t. i., izņēmuma statusa atcelšanas datumam un datumam, kad stājas spēkā citi pasākumi, kas vajadzīgi euro ieviešanai Lietuvā. 2014/0208 (NLE) Priekšlikums PADOMES REGULA, ar ko groza Regulu (EK) Nr. 2866/98 attiecībā uz euro maiņas kursu Lietuvai EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 140. panta 3. punktu, ņemot vērā Eiropas Komisijas priekšlikumu[3], ņemot vērā Eiropas Centrālās bankas atzinumu[4], tā kā: (1) Ar Padomes Regulu (EK) Nr. 2866/98[5] ir noteikti euro maiņas kursi, kas ir spēkā no 1999. gada 1. janvāra. (2) Saskaņā ar 2003. gada Pievienošanās akta 4. pantu Lietuva ir dalībvalsts ar izņēmuma statusu, kā definēts Līguma 139. panta 1. punktā. (3) Saskaņā ar Padomes […] Lēmumu 2014/…/ES[6] Lietuva ir izpildījusi euro ieviešanai nepieciešamos nosacījumus, un Lietuvas izņēmuma statusu atceļ no 2015. gada 1. janvāra. (4) Euro ieviešanai Lietuvā ir jāpieņem maiņas kurss starp euro un Lietuvas litu. Šim maiņas kursam vajadzētu būt 3,45280 liti pret 1 euro, kas atbilst šobrīd spēkā esošajam centralizētajam lita maiņas kursam valūtas kursa mehānismā (VKM II). (5) Tādēļ attiecīgi būtu jāgroza Regula (EK) Nr. 2866/98, IR PIEŅĒMUSI ŠO REGULU. 1. pants Regulas (EK) Nr. 2866/98 1. pantā starp rindām ar Latvijas latam un Luksemburgas frankam piemērojamo maiņas kursu iekļauj šādu rindu: „= 3,45280 Lietuvas liti”. 2. pants Šī regula stājas spēkā 2015. gada 1. janvārī. Šī regula uzliek saistības kopumā un ir tieši piemērojama visās dalībvalstīs. Strasbūrā, Padomes vārdā – priekšsēdētājs [1] OV L 359, 31.12.1998., 1. lpp. [2] OV L 162, 19.6.1997., 1. lpp. [3] OV C , ..., lpp. [4] OV C , ..., lpp. [5] Padomes Regula (EK) Nr. 2866/98 (1998. gada 31. decembris) par maiņas kursu starp euro un to dalībvalstu valūtām, kuras pieņem euro (OV L 359, 31.12.1998., 1. lpp.). [6] Padomes Lēmums 2014/…/ES […] par euro ieviešanu Lietuvā 2015. gada 1. janvārī […].